CELEX: E2020P0016
Language: fi
Date: 2020-11-18 00:00:00
Title: Oslo tingrettin (Oslon käräjäoikeus) 18 päivänä marraskuuta 2020 päivätty pyyntö saada EFTAn tuomioistuimelta neuvoa-antava lausunto asiassa Q ym. vastaan Norjan hallitus (Asia E-16/20) 2021/C 113/05

31.3.2021   
            
            
               FI
            
            
               Euroopan unionin virallinen lehti
            
            
               C 113/10
            
         
      Oslo tingrettin (Oslon käräjäoikeus) 18 päivänä marraskuuta 2020 päivätty pyyntö saada EFTAn tuomioistuimelta neuvoa-antava lausunto asiassa Q ym. vastaan Norjan hallitus
      (Asia E-16/20)
      (2021/C 113/05)
      Oslo tingrett (Oslon käräjäoikeus) on esittänyt 18 päivänä marraskuuta 2020 päivätyllä kirjeellä pyynnön saada EFTAn tuomioistuimelta neuvoa-antava lausunto asiassa Q ym. vastaan Norjan hallitus. Pyyntö saapui tuomioistuimen kirjaamoon 18 päivänä marraskuuta 2020 ja koskee seuraavia kysymyksiä:
      
                  1.
               
               
                  EU:n tuomioistuin on katsonut, että SEUT-sopimuksen 21 artiklassa ja direktiivissä 2004/38/EY myönnetään oikeus oleskella vastaanottavassa valtiossa alaikäiselle lapselle, joka on toisen EU:n jäsenvaltion kansalainen ja täyttää direktiivin 7 artiklan 1 kohdan b alakohdassa vahvistetut edellytykset, ja että samojen säännösten mukaan vanhempi, joka on kyseisen alaikäisen pääasiallinen huoltaja, voi oleskella lapsen kanssa vastaanottavassa jäsenvaltiossa (katso esim. asia C-86/12, Alokpa, 29 kohta). Lisäksi EU:n tuomioistuin on todennut, että tällaista vanhempaa ei voida pitää direktiivin 3 artiklan 1 kohdassa tarkoitettuna henkilönä, johon direktiiviä sovelletaan (ks. Alokpa, 24–26 kohta).
                  Voiko vanhemman oleskeluoikeus edellä kuvatussa tilanteessa perustua pelkästään direktiiviin tai ETA-sopimukseen vai onko tällaisen oikeuden edellytyksenä, että direktiiviä sovelletaan yhdessä SEUT-sopimuksen 21 artiklan kanssa vai mahdollisesti että direktiiviä on tulkittava laajasti SEUT-sopimuksen 21 artiklan pohjalta?
               
            
                  2.
               
               
                  Direktiivin 2004/38/EY 12 artiklan 3 kohdassa annetaan ETA-maan kansalaisen lapselle, joka on kirjoilla hyväksytyssä oppilaitoksessa, ja lapsen huoltajana toimivalle henkilölle oikeus jatkaa oleskelua, vaikka ETA-maan kansalainen poistuisi maasta. Voiko lapsi, joka on pelkästään sellaisen ETA-maan kansalaisen puolison jälkeläinen, jolle on myönnetty oleskeluoikeus käyttäen ETA-maan kansalaista perheenkokoajana, saada oleskeluoikeuden myös yksinomaan direktiivin nojalla tai ETA-sopimuksen perusteella? Pitääkö tämä paikkansa myös siinä tapauksessa, että ETA-maan kansalainen on hakenut avioeroa lapsen vanhemmasta ennen poistumistaan maasta?
               
            
                  3.
               
               
                  Jos kysymykseen 2 vastataan myönteisesti, pitääkö tämä paikkansa myös siinä tapauksessa, että lapsen äidin tai isän avioliitossa oli kyse direktiivin 2004/38/EY 35 artiklaan perustuvien oikeuksien väärinkäytöstä, mutta ETA-maan kansalainen ja lapsi pitivät avioliittoa aitona?